4.pielikums  
Ministru kabineta  
2012.gada 9.oktobra  
noteikumiem Nr. 692

**Aviācijas darbību radīto emisiju un tonnkilometru verifikācija un izvērtēšana**

**I. Vispārīgie principi**

1. Ikgadējo emisiju ziņojumu verificēšanu visām darbībām, uz kurām attiecas Eiropas Savienības emisijas kvotu tirdzniecības sistēma aviācijas jomā, ņemot vērā tonnkilometru un emisiju ziņojumus un monitoringa plānos noteiktos monitoringa pasākumus iepriekšējā gadā, veic vides verificētāji:

1.1. kurus ir akreditējis Latvijas Nacionālais akreditācijas birojs saskaņā ar normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, izmantojot Latvijas Nacionālā akreditācijas biroja noteikumus un rekomendācijas;

1.2. kas ir neatkarīgi no gaisa kuģa operatora;

1.3. kas pārzina:

1.3.1. Eiropas Parlamenta un Padomes 2003.gada 13.oktobra Direktīvas 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK, prasības, kā arī Eiropas Komisijas 2007.gada 18.jūlija Lēmuma, ar ko nosaka pamatnostādnes siltumnīcefekta gāzu emisiju monitoringam un ziņošanai par tām saskaņā ar Eiropas Parlamenta un Padomes Direktīvu 2003/87/EK, prasības;

1.3.2. Latvijas likumdošanas aktos noteiktās prasības attiecībā uz verificējamām darbībām;

1.3.3. informācijas sagatavošanu attiecībā uz katru emisijas avotu iekārtā, īpaši attiecībā uz datu apkopošanu, mērīšanu, aprēķiniem un ziņojuma sniegšanu.

2. Ir jāverificē monitoringa sistēmu ticamība un precizitāte, kā arī iesniegtie dati un informācija par emisiju, jo īpaši:

2.1. iesniegtie darbības dati un attiecīgie mērījumi un aprēķini;

2.2. emisijas faktoru izvēle un izmantošana;

2.3. kopējās emisijas noteikšanai veiktie aprēķini;

2.4. ja izmantoti mērījumi, – mērīšanas metožu izvēle un lietošanas pamatojums.

3. Emisiju ziņojumus var apstiprināt tikai tad, ja ir ticami dati un informācija, kas ļauj noteikt emisiju ar augstu ticamības pakāpi.

4. Verificētājam ir tiesības piekļūt jebkuram objektam un jebkurai informācijai saistībā ar veicamo verifikāciju.

5. Verificētājs var ņemt vērā:

5.1. vai gaisa kuģa operators ir reģistrēts Eiropas Savienības Vides vadības un audita sistēmā (EMAS) saskaņā ar Eiropas Parlamenta un Padomes 2009.gada 25.novembra Regulu Nr.1221/2009 par organizāciju brīvprātīgu dalību Kopienas vides vadības un audita sistēmā (EMAS), kā arī par Regulas (EK) Nr.761/2001 un Komisijas Lēmumu 2001/681/EK un 2006/193/EK atcelšanu;

5.2. jebkuru efektīvo riska vadības metodi, ko izmanto gaisa kuģa operators, lai samazinātu kļūdas iespējamību.

**II. Metodoloģija**

6. Verificētājs plāno un veic pārbaudi ar profesionālu piesardzību, atzīstot, ka var pastāvēt apstākļi, kuru dēļ tonnkilometru vai emisiju ziņojumā esošā informācija ir būtiski nepatiesa.

7. Verificētājs veic šādus pasākumus (kas ir verifikācijas procesa daļa):

7.1. veic stratēģijas analīzi, lai varētu veikt riska analīzi, un:

7.1.1. pārbauda, vai monitoringa plānu ir apstiprinājusi Civilās aviācijas aģentūra un vai tā ir pareizā versija. Ja tā nav, verificētājs drīkst turpināt verifikāciju tikai tiem elementiem, kurus neapstiprināšana acīmredzami neietekmē;

7.1.2. zina katru gaisa kuģa operatora veikto darbību, emisijas avotus, avotu plūsmas gaisa kuģa operatora veiktajās aviācijas darbībās, darbības datu monitoringam vai noteikšanai izmantotās mērierīces, emisijas faktoru un oksidācijas faktoru izcelsmi un izmantošanu, visus citus datus, ko izmanto emisiju aprēķināšanai vai noteikšanai, un vidi, kurā gaisa kuģa operators darbojas;

7.1.3. noskaidro un pārbauda operatora monitoringa plānu, datu plūsmu un tās kontroles sistēmu, tostarp vispārējo organizāciju attiecībā uz monitoringu un ziņošanu;

7.1.4. izmanto būtiskuma līmeni (kvantitatīva robeža vai punkts, ko izmanto, lai sniegtu attiecīgo verifikācijas atzinumu par emisijas ziņojumā sniegtajiem emisiju datiem), kas gaisa kuģa operatoram, kura gada emisijas ir vienādas ar 500 kilotonnām CO2 vai mazākas par tām, ir 5 %, bet gaisa kuģa operatoram, kura gada emisijas ir lielākas par 500 kilotonnām CO2, – 2 %;

7.2. veic riska analīzi, kad verificētājs:

7.2.1. analizē raksturīgos un kontroles riskus, kas attiecas uz operatora darbību un emisijas avotu un avotu plūsmu darbības jomu un sarežģītību un kas varētu radīt būtiskus nepatiesus apgalvojumus un neatbilstības;

7.2.2. sagatavo verifikācijas plānu, kas ir samērīgs ar riska analīzi, kurā:

7.2.2.1. apraksta veidu, kā ir veicamas verifikācijas darbības;

7.2.2.2. iekļauj verifikācijas programmu un datu atlases plānu;

7.2.2.3. apraksta darbību būtību, to veikšanas termiņus un darbības jomas, lai izpildītu verifikācijas plānu;

7.2.2.4. datu atlases plānā norāda, kādi dati ir jāpārbauda, lai nonāktu pie verifikācijas atzinuma;

7.2.3. pamatojoties uz riska analīzi, identificē gaisa kuģa operatora gaisa kuģus, kuru emisijas noteikšana saistīta ar paaugstinātu risku, un citus monitoringa un ziņošanas procedūras aspektus, kuru dēļ kopējo emisiju lielumu var noteikt kļūdaini. Īpaši tas attiecas uz emisijas faktoru izvēli un aprēķiniem, kas nepieciešami, lai noteiktu emisijas līmeni no atsevišķiem gaisa kuģiem, bet uzmanība jāpievērš paaugstināta riska emisijai no gaisa kuģiem un minētajiem monitoringa procedūras aspektiem;

7.3. veic verifikāciju, kuras laikā verificētājs, ja nepieciešams, dodas vizītē uz vietas, lai verificētu mērinstrumentu un monitoringa sistēmu darbību, izdarītu aptaujas un savāktu pietiekamu informāciju un liecības, turklāt verificētājs:

7.3.1. īsteno verifikācijas plānu, vācot datus saskaņā ar noteiktām paraugu ņemšanas metodēm, izdarot aptverošus testus, dokumentu pārskatu, analītiskās procedūras un datu izskatīšanas procedūras, iekļaujot visus papildu pierādījumus, uz kuriem pamatosies verificētāja atzinums;

7.3.2. apstiprina informācijas derīgumu, kas izmantota nenoteiktības līmeņa aprēķināšanai, kā noteikts apstiprinātajā monitoringa plānā;

7.3.3. verificē apstiprinātā monitoringa plāna īstenošanu un cenšas noteikt, vai monitoringa plāns ir aktualizēts;

7.3.4. prasa operatoram sniegt trūkstošos datus vai aizpildīt trūkstošās audita rezultātu daļas, izskaidrot emisijas datu mainīšanos vai pārskatīt aprēķinus, vai koriģēt paziņotos datus pirms galīgā verifikācijas atzinuma;

7.3.5. jebkurā formā ziņo operatoram par visām konstatētajām neatbilstībām un nepatiesiem apgalvojumiem;

7.3.6. visā verifikācijas procesā nosaka nepatiesos apgalvojumus un neatbilstības, novērtējot, vai:

7.3.6.1. monitoringa plāns ir ieviests tā, lai veicinātu neatbilstību noteikšanu;

7.3.6.2. ir skaidri un objektīvi pierādījumi, kas iegūti, vācot datus, kuri pamato nepatiesu apgalvojumu konstatēšanu;

7.4. verifikācijas procesa beigās sagatavo iekšējo verifikācijas pārskatu:

7.4.1. kurā ieraksta pierādījumus, kas norāda, ka stratēģiskā analīze, riska analīze un pārbaudes plāns ir pilnīgi izpildīts, un sniedz pietiekamu informāciju verifikācijas atzinumu sagatavošanai;

7.4.2. kas atvieglo Civilās aviācijas aģentūrai un akreditācijas iestādei audita potenciālo novērtēšanu;

7.4.3. un, pamatojoties uz tajā konstatētajiem faktiem, verificētājs spriež par to, vai ziņojumā ir kādi būtiski nepatiesi apgalvojumi, būtiskas neatbilstības (nav ievērotas prasības, kas noteiktas apstiprinātā monitoringa plānā, kā rezultātā Civilās aviācijas aģentūra gaisa kuģa operatoram var noteikt citu monitoringa režīmu) vai citi jautājumi, kas attiecas uz verifikācijas atzinumu.

8. Verifikācijas ziņojumu adresē gaisa kuģa operatoram un kopā ar ziņojumu iesniedz Civilās aviācijas aģentūrā. Verifikācijas ziņojumā norāda pārbaudes metodoloģiju, konstatētos faktus un verifikācijas atzinumu:

8.1. emisiju ziņojums ir verificēts kā pietiekams, ja kopējās emisijas nav būtiski nepatiesi apgalvojumi un ja atbilstīgi verificētāja atzinumam nav būtisku neatbilstību;

8.2. verificētājs var iekļaut verifikācijas ziņojumā nebūtiskas neatbilstības un nebūtiskus nepatiesus apgalvojumus ("verificēts kā pietiekams ar nebūtiskām neatbilstībām vai nebūtiskiem nepatiesiem apgalvojumiem"), bet verificētājs tos var arī paziņot ar atsevišķu rakstu;

8.3. verificētājs var secināt, ka emisiju ziņojums nav verificēts kā pietiekams vai nav verificēts vispār:

8.3.1. ja verificētājs konstatē būtiskas neatbilstības vai būtiskus nepareizus apgalvojumus (ar būtiskām neatbilstībām vai bez tām);

8.3.2. ja ir bijis darbības jomas ierobežojums (ja aizkavē apstākļi vai ir uzlikts ierobežojums, kas kavē verificētāju iegūt vajadzīgos pierādījumus, lai līdz pieņemamam līmenim samazinātu pārbaudes risku) un/vai būtiskas kļūdas.

**III. Papildu nosacījumi emisiju ziņojuma verifikācijai**

9. Verificētājs īpaši pārliecinās, vai:

9.1. ir ņemti vērā visi lidojumi, kas atbilst likuma "Par piesārņojumu" 1.1 pielikumā minētajām aviācijas darbībām. Verificētājs izmanto informāciju, kas minēta grafikos, un citu informāciju par gaisa kuģa operatora veiktajiem gaisa pārvadājumiem, arī informāciju, ko minētais operators lūdzis no *Eurocontrol*;

9.2. informācija par kopējo degvielas patēriņu atbilst informācijai par degvielu, kas iegādāta vai kā citādi piegādāta attiecīgajam gaisa kuģim, kas veic aviācijas darbības.

**IV. Papildu nosacījumi tonnkilometru datu verifikācijai**

10. Šajā pielikumā minētos pamatprincipus un metodes attiecībā uz emisiju verificēšanu, ja nepieciešams, piemēro, lai atbilstoši verificētu aviācijas tonnkilometru datus.

11. Verificētājs:

11.1. īpaši pārliecinās, vai gaisa kuģa operatora ziņojumā ir ņemti vērā tikai lidojumi, kas ir faktiski notikuši un kas atbilst likuma "Par piesārņojumu" 1.1 pielikumā minētajām aviācijas darbībām, par kurām ir atbildīgs gaisa kuģa operators;

11.2. izmanto informāciju, kas minēta grafikos, un citu informāciju par gaisa kuģa operatora veiktajiem pārvadājumiem, arī informāciju, ko minētais operators lūdzis no *Eurocontrol*;

11.3. pārliecinās, ka gaisa kuģa operatora norādītā kravas masa atbilst attiecīgajā drošības vajadzībām sagatavotajā dokumentācijā minētajai kravas masai.

**V. Aviācijas darbību radīto tonnkilometru un emisiju ziņojumu izvērtēšana un apstiprināšana**

12. Civilās aviācijas aģentūra saskaņā ar šo noteikumu 16. un 19.punktu gaisa kuģu operatoru iesniegtos tonnkilometru ziņojumus un saskaņā ar šo noteikumu 24.punktu iesniegtos emisiju ziņojumus izvērtē, ņemot vērā šādus nosacījumus:

12.1. ziņojumiem ir jābūt iesniegtiem šajos noteikumos noteiktajos termiņos;

12.2. ziņojumiem ir jābūt sagatavotiem šo noteikumu 3.punktā noteiktajā formātā;

12.3. ziņojumiem ir jābūt iesniegtiem šo noteikumu 3.3.apakšpunktā noteiktā formātā;

12.4. verificētāja slēdzienam verifikācijas ziņojumā par tonnkilometru vai emisiju ziņojumu ir jābūt pozitīvam;

12.5. ja verifikācijas ziņojumā ir norādīts, ka tonnkilometru ziņojumā vai emisiju ziņojumā ir konstatētas būtiskas nepilnības, Civilās aviācijas aģentūra izvērtē, vai šīs nepilnības ir pietiekamas tonnkilometru vai emisiju ziņojuma noraidīšanai.

Vides aizsardzības un

reģionālās attīstības ministrs E.Sprūdžs